钦定古今图书集成/明伦汇编/氏族典/第134卷 > 《廖用贤尚友录》 > 秦起宗
## 钦定古今图书集成/明伦汇编/氏族典/第134卷 > 《廖用贤尚友录》 > 秦起宗

按《元史秦起宗传》，起宗，字元卿，其先上党人，后徙广
平深水县。起宗生长兵间，学书无从得纸。父顺，削柳
为简，写以授之，成诵，削去更书。年十七，会立蒙古学，
学辄成，辟武卫译史。御史中丞塔察儿爱其才，迁中
台史。是时尚书省专制更张，起宗持文严密无所泄。
仁宗即位，罢尚书省，转中书史，累迁太子家令司典
簿官，上言：“东宫官属辅导德义，财赋非所治也。”朝廷
是之。迁南台御史。朝议以起宗治蜀，幕府忘其名，曰
秦元卿，帝引笔改曰起宗，其眷注如此。拜中台御史。
元会赐只孙服，令得与大宴。迁都漕运使，帝召谕之
曰：“漕输事多废阙，赖御史治之尔。”出为抚州路总管。
至官，有司供张甚盛，问其费所从出，小吏不敢隐，曰：
“借办于民。”遂亟使归之，几席仅给而已。居一岁，以老
去官。明年，以兵部尚书致仕。居一岁卒。谥昭肃。子四
人：钧，铨、铎，镛。钧，西台御史；镛，延徽寺经历；铨，都省掾；
铎蚤卒。